Néese,
yá nàanàacaté abéemàalé calìsa,
gadareonái yàasu cáli néré.
Iná Jesús imichàaca nacáitawa ídalìcuíse,
yáta abéeri asìali ipìacawa íipunita,
malìawáiséeri espíritu báawéeri imànica íiwitáise,
yéetáními icàliculèenámi néeséeri imusúacawa.
Iyacaté càliculìi irìcubàa.
Iná canácata yáaliméeri idacùacani,
cachàinicáináni éwita cadena iyúpiná.
Madécaná yàawiría nacàwadàaca icáapi,
yàabàli nacái,
macàpucuíchúa sìeru irìculé cadena ìwali.
Quéwa càicáaníta,
imàdáida íichawani.
Canáca yáaliméeri imawènìacani.
Eeri imanùbaca,
táiyápinama nacái,
imáidáidaca yèepunícawa dúli íinatabàa,
càliculìimi néenibàa nacái.
Inúadáidaca nacái yáawawa íba iyú.
Iná iicácaalíté Jesús yàacawa déecuíse,
yáta ipìacawa yàatalé ibàlùacaténáwa irí yùuluì ipùata iyúwa.
Yá íimaca chàinisíiri iyú:
“¡Jesús!
¿Cáná pisèiwica nulí wawàsi,
pía chènuníiséeri Dios cachàiníiri Iirica?
¡Nusutá píicha wawàsi Dios íipidená ìwali,
picá piùwichàida núa!”
Quéwa cài íimaca,
idécáináté Jesús ichùulìaca imusúacawa íimacaalíté irí:
“Pía espíritu báawéeri,
pimusúawa íicha yái asìalica.”
Yá Jesús isutáca yéemìawani:
“¿Càiná píipidená?”
Yá íimacaté Jesús irí:
“Nuípidená Legión”,
íimáaná:
Manùbasíwéeyéita.
Yá espíritu báawéeri isutáca madécaná yàawiría Jesús íicha wawàsi ipíchaná ichùulìa nàacawa áibàalé.
Iyacaté nalí mawiénita abéeri dúli,
nèepunídacatabàa madécaná marranonái,
yèepuníiyéi iyáaca.
Yá espíritu báawéeyéi isutáca Jesús íicha wawàsi:
“Pichùulìa wàacawa aléde marranonái néré,
wawàlùacaténáwa nèewiré.”
Yá Jesús imàacaca nalí wawàsi.
Yáta espíritu báawéeyéi imusúacawa asìali íicha,
yá nawàlùacawa marranonái yèewiré.
Níái marranoca,
cawàwanátaté dos milca namanùbaca.
Yá napisìacatéwa quìratàli ipùatalìcuíse calìsa yáaculé,
yá nàisicùmacatéwa macáita.
Iná níái icuèyéicaté marranonáimi,
yá napìacawa nàacaténá nacàlidaca iináwaná yái naiquéerica ichàbacawa.
Yá nàanàacaté yàcalé irìculé,
púubéeyéi yàcalé irìcubàa nacái,
ìyéeyéica mawiénibàa nalí.
Yá wenàiwicanái yàacaté iicáca càinácaalíté wawàsica ichàbacawa néré.
Iná nàanàacaalíté Jesús yàatalé,
yá naicácaté yái idènièricaté madécaná espíritu báawéeyéi,
yáawinacawa wiúta,
idéeri ìwalica ibàlewa,
idéeri nacái matuíbanáica.
Yá cáaluca níái wenàiwicaca Jesús íicha.
Néese níái iiquéeyéicaté Jesús ichùnìaca yái idènièrica espíritu báawéeyéi,
nacàlidacaté yàcalé mìnanái irí quiríta,
cawinácaalíté wawàsi ichàbawa asìali irí,
marranonái irí nacái.
Yá nadàbacaté nasutáca Jesús íicha wawàsi manuísíwata cayábéeri iyú,
yàacaténáwa nàasu cáli íicha.
Néese Jesús yèepùacaalíwa ídalìculé,
yái asìali malìawáiséericaté espíritu báawéeyéi imànica íiwitáise,
isutáca Jesús íicha wawàsi manuísíwata imàacacaténá yàacawa yáapicha.
Quéwa càmita Jesús imàaca yàacawa yáapicha.
Iimaca irí:
“Pèepùa picapèe néréwa,
péenánái yàataléwa.
Picàlida nalí macáita yái Dios iicáanáca pipùalé,
yái imàníináca pirí manuíri wawàsica.”
Néese,
yá yàacatéwa,
yá idàbaca icàlidacaté Decápolis yàasu cáli néenibàa.
Icàlidaca nalí ìwali yái manuíri wawàsi Jesús imàníiricaté irí.
Yá macáita nacalùadacaté néemìacani yái icàlidéerica nalí ìwali.